- Hindi News
- National
- इंदौर में भी पर्यटकों को मिल सकेगा घर में ठहरने का मजा, स्टे होम में 25 आवेदन आए
इंदौर में भी पर्यटकों को मिल सकेगा घर में ठहरने का मजा, स्टे होम में 25 आवेदन आए
मध्यप्रदेश राज्य पर्यटन विकास निगम (एमपीएसटीडीसी ) द्वारा उज्जैन की तर्ज पर इंदौर में भी शुरू की गई स्टे होम योजना में लोगों का उत्साह नजर आने लगा है। पर्यटकों को घरों में ठहराने के लिए बनाई गई इस योजना के तहत पर्यटन निगम को अब तक 25 आवेदन मिल चुके हैं। इन आवेदनों को निगम के स्थानीय कार्यालय द्वारा भोपाल मुख्यालय भेज दिया गया है। जल्द ही मुख्यालय द्वारा चयन कमेटी बनाकर उक्त स्थानों का निरीक्षण किया जाएगा।
उल्लेखनीय है कि पर्यटन निगम द्वारा सिंहस्थ 2016 के मद्देनजर उज्जैन में पूरे विश्व से आने वाले पर्यटकों को भारतीय और खासतौर पर मालवा की संस्कृति से रूबरू करवाने के लिए स्टे होम योजना तैयार की गई थी। इसमें स्थानीय निवासी अपने घरों के अतिरिक्त कमरों को पर्यटकों को किराए पर दे सकते हैं। इससे पर्यटकों को स्थानीय माहौल भी मिल सकेगा, कम किराया भी लगेगा और स्थानीय लोगों को भी आय का जरिया मिल जाएगा, साथ ही पर्यटकों के लिए स्थान की उपलब्धता भी बढ़ जाएगी। पर्यटन निगम ने कुछ समय पूर्व इस योजना को इंदौर में भी शुरू किया है, क्योंकि सिंहस्थ के दौरान पर्यटकों का मुख्य केंद्र इंदौर ही होगा। साथ ही इंदौर में पर्यटन निगम का कोई होटल भी नहीं है। इस योजना के तहत कोई भी व्यक्ति जिसके पास कम से कम दो या अधिकतम पांच कमरें हों, जिनमें अटैच लेट-बाथ हो, पार्किंग की व्यवस्था हो वह इस योजना से जुड़ सकता है।
पर्यटन निगम के क्षेत्रीय प्रबंधक अनिल सक्सेना ने बताया इस योजना के तहत अब तक विभाग को इंदौर के अलग-अलग क्षेत्रों से 25 आवेदन मिले हैं। इन्हें भोपाल मुख्यालय भेजा गया है। मुख्यालय द्वारा जनवरी में इन स्थानों को स्टे होम के रूप में चयनित करने के लिए तीन सदस्यीय टीम का गठन किया जाएगा। इसमें पर्यटन निगम से एक अधिकारी, एक इंजीनियर और एक प्रशासनिक अधिकारी शामिल होगा। ये मिलकर उक्त स्थानों पर जाकर इनका निरीक्षण करेंगे और चयनित होने पर इन्हें योजना से जोड़ेंगे। ऐसे सभी स्थानों की जानकारी निगम पर्यटकों की सुविधा के लिए अपनी वेबसाइट पर डालेगा, जहां से पर्यटक इनसे संपर्क करने के साथ ही बुकिंग भी करवा सकेंगे।
tgl_Latn sot_Latn hin_Deva hin_Deva hin_Deva hin_Deva hin_Deva